Cauza C‑616/17
Procedura penală împotriva
împotriva
Mathieu Blaise și alții
(cerere de decizie preliminară, formulată de tribunal correctionnel de Foix)
Hotărârea Curții (Marea Cameră) din 1 octombrie 2019
„Trimitere preliminară – Mediu – Introducerea pe piață a produselor fitosanitare – Regulamentul (CE) nr. 1107/2009 – Validitate – Principiul precauției – Definiția noțiunii de «substanță activă» – Cumul de substanțe active – Fiabilitatea procedurii de evaluare – Accesul publicului la dosar – Teste de toxicitate pe termen lung – Pesticide – Glifosat”
1.        Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Aplicarea principiului precauției – Control jurisdicțional – Limite – Eroare vădită de apreciere
[Art. 9 și 168 alin. (1) TFUE; Carta drepturilor fundamentale a Uniunii Europene, art. 35; Regulamentul nr. 1107/2009 al Parlamentului European și al Consiliului, considerentul (8) și art. 1 alin. (2) și (4)]
(a se vedea punctele 41, 42, 46, 47 și 49)
2.        Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Noțiunea de substanță activă – Noțiune nedefinită – Eroare vădită de apreciere – Lipsă – Încălcarea principiului precauției – Lipsă
[Regulamentul nr. 1107/2009 al Parlamentului European și al Consiliului, art. 2 alin. (2) și (3) și art. 33 alin. (3) lit. (b)]
(a se vedea punctele 52-54, 56 și 60)
3.        Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Aprobarea unei substanțe active – Evaluarea riscurilor – Criterii – Luarea în considerare a efectelor potențiale ale cumulului componentelor produsului menționat – Eroare vădită de apreciere – Lipsă – Încălcarea principiului precauției – Lipsă
[Regulamentul nr. 1107/2009 al Parlamentului European și al Consiliului, art. 4 alin. (1)-(3) și (5), art. 11 alin. (2) și art. 36 alin. (1)]
(a se vedea punctele 62-67 și 75)
4.        Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Aprobarea unei substanțe active – Cerere de aprobare – Teste și studii prezentate de solicitant care demonstrează lipsa nocivității produselor – Lipsa unei contraanalize independente – Eroare vădită de apreciere – Lipsă – Încălcarea principiului precauției – Lipsă
[Regulamentul nr. 1107/2009 al Parlamentului European și al Consiliului, art. 7 alin. (1), art. 8 alin. (1) și (2), art. 29 alin. (2) și (3) și art. 33 alin. (3) lit. (a) și (b)]
(a se vedea punctele 77-79, 81, 84, 87, 89-94 și 99)
5.        Mediu – Libertatea de acces la informații – Directiva 2003/4 – Motive care pot justifica refuzul comunicării unor informații privind mediul – Cerere de acces la informații transmise în cadrul unei proceduri de introducere pe piață a unui produs fitosanitar sau biocid – Confidențialitatea informațiilor comerciale sau industriale – Excludere
[Regulamentul nr. 1107/2009 al Parlamentului European și al Consiliului, art. 63 alin. (3); Directiva 2003/4 a Parlamentului European și a Consiliului, art. 4 alin. (2)]
(a se vedea punctele 105-107)
6.        Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Autorizarea introducerii pe piață a produselor fitosanitare – Condiții – Lipsa unui efect nociv imediat sau în timp asupra sănătății umane – Excepție de la prezentarea testelor de toxicitate pe termen lung a produselor – Lipsă
[Regulamentul nr. 1107/2009 al Parlamentului European și al Consiliului, art. 4 alin. (3) lit. (b) și art. 29 alin. (1) lit. (e) și alin. (2)]
(a se vedea punctele 112-114)
Rezumat
Niciun element nu permite punerea în discuție a validității Regulamentului privind introducerea pe piață a produselor fitosanitare precum glifosatul
În Hotărârea Blaise și alții (C‑616/17), pronunțată la 1 octombrie 2019, Curtea, întrunită în Marea Cameră, s‑a pronunțat cu privire la validitatea, în raport cu principiul precauției, a Regulamentului (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare(1). Cererea de decizie preliminară fost formulată în cadrul procedurii penale inițiate împotriva domnului Blaise și a altor 20 de inculpați pentru degradarea sau deteriorarea adusă unui bun aparținând altuia, săvârșită în complicitate. Aceste persoane au pătruns în magazine situate în departamentul Ariège (Franța) și au degradat bidoane cu produse erbicide conținând glifosat, precum și vitrine de sticlă. Pentru a‑și justifica faptele, care aveau drept scop să alerteze magazinele și clientela acestora cu privire la pericolele legate de comercializarea de erbicide conținând glifosat, inculpații au invocat principiul precauției. Pentru a se pronunța cu privire la temeinicia acestui argument, instanța de trimitere a considerat să trebuie să statueze cu privire la validitatea Regulamentului nr. 1107/2009 în raport cu principiul menționat al precauției și, prin urmare, s‑a adresat Curții.
Definind conținutul acestui principiu, Curtea a arătat mai întâi că legiuitorului Uniunii trebuie să se conformeze acestuia atunci când adoptă norme care reglementează introducerea pe piață a produselor fitosanitare. Din moment ce Regulamentul nr. 1107/2009 are ca obiect stabilirea normelor de autorizare a produselor fitosanitare și a normelor de aprobare a substanțelor active din compoziția acestor produse, în vederea introducerii lor pe piață, legiuitorul Uniunii trebuia să instituie un cadru normativ care să permită autorităților competente să dispună, atunci când se pronunță cu privire la autorizația și la aprobarea menționate, de elemente suficiente pentru a aprecia în mod satisfăcător riscurile pentru sănătate care rezultă din utilizarea acestor substanțe active și produse fitosanitare. În această privință, Curtea a subliniat că, având în vedere necesitatea punerii în balanță a mai multor obiective și principii, precum și complexitatea punerii în aplicare a criteriilor relevante, controlul jurisdicțional trebuie să se limiteze la aspectul dacă legiuitorul Uniunii a săvârșit o eroare vădită de apreciere.
În continuare, Curtea a statuat că lipsa unei definiții a noțiunii de „substanță activă” în regulament nu este incompatibilă cu principiul precauției. Astfel, cu ocazia introducerii cererii sale de autorizare a unui produs fitosanitar, solicitantul are obligația să menționeze orice substanță care intră în compoziția acestui produs și care îndeplinește criteriile prevăzute de regulament. În consecință, solicitantul nu are posibilitatea de a alege în mod discreționar componenta produsului respectiv care trebuie considerată drept substanță activă. Or, stabilind astfel obligațiile care îi revin solicitantului referitoare la identificarea substanțelor active, legiuitorul nu a săvârșit nicio eroare vădită de apreciere.
De asemenea, Curtea a considerat că regulamentul este conform principiului precauției, în măsura în care acesta impune luarea în considerare a efectelor cumulate ale componentelor unui produs fitosanitar. Procedura de aprobare a substanțelor active și procedura de autorizare a produselor fitosanitare prevăd că evaluarea cererilor include aprecierea efectelor potențial nocive ale unui produs, precum și a celor care rezultă din interacțiunea dintre componentele produsului. Nici cu privire la acest aspect, regulamentul nu este afectat de o eroare vădită de apreciere.
La aceeași concluzie s‑a ajuns cu privire la fiabilitatea testelor, a studiilor și a analizelor luate în considerare în vederea autorizării unui produs fitosanitar. Potrivit Curții, împrejurarea că testele, studiile și analizele necesare procedurilor de aprobare a unei substanțe active și de autorizare a unui produs fitosanitar sunt furnizate de solicitant, fără o contraanaliză independentă, nu conduce la încălcarea principiului precauției. Regulamentul impune solicitantului, în această privință, sarcina de a face dovada lipsei nocivității produselor, stabilește un cadru pentru calitatea testelor, a studiilor și a analizelor prezentate și însărcinează autoritățile competente sesizate cu cererea să efectueze o evaluare obiectivă și independentă. În acest cadru, respectivele autorități trebuie în mod imperativ să ia în considerare elementele relevante, altele decât cele prezentate de solicitant și în special datele științifice disponibile cele mai fiabile, precum și rezultatele cele mai recente ale cercetării internaționale, fără a acorda în toate cazurile o importanță preponderentă studiilor furnizate de solicitant. În sfârșit, Curtea a statuat că regulamentul nu îl scutește pe solicitant de obligația de a furniza teste de carcinogenicitate și de toxicitate ale produsului. Astfel, un asemenea produs nu poate fi autorizat decât dacă autoritățile competente exclud riscul unui efect nociv imediat sau în timp asupra sănătății umane.
În consecință, nu a fost revelat niciun element de natură să afecteze validitatea regulamentului.
1      Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO 2009, L 309, p. 1).